NÁVRH KOREKCIE	
už schváleného rozpočtu Slovenského pozemkového fondu na rok 2006 
a návrh rozpočtu SPF na rok 2008

    V súlade s príslušnými ustanoveniami zákona číslo 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a pozemkových spoločenstvách v znení neskorších predpisov, zákona číslo 523/2004 Z. z. o rozpočtových pravidlách verejnej správy a o zmene a doplnení niektorých zákonov a ŠTATÚTU SPF schváleného vládou SR sa zaraďuje do 
schvaľovacieho konania,

ktoré začína v orgánoch fondu – správna a dozorná rada, pokračuje poradou vedenia Ministerstva pôdohospodárstva SR, Výborom Národnej rady SR a končí na rokovaní vlády Slovenskej republiky, ktorá podľa citovaných predpisov schvaľuje 

NÁVRH KOREKCIE

už schváleného rozpočtu Slovenského pozemkového fondu na rok 2006 a návrh rozpočtu SPF 
na rok 2008.

    Podľa ustanovení § 3 zákona číslo 523/2004 Z. z. je z hľadiska rozpočtového konania Slovenský pozemkový fond zaradený medzi subjekty verejnej správy, ktoré podľa ustanovení § 4 citovaného zákona zostavujú svoje rozpočty najmenej na tri rozpočtové roky, pričom bezprostredne nasledujúci rozpočet po rozpočtovom roku, v ktorom sa predkladá je po jeho schválení záväzný a návrh na ďalšie dva rozpočtové roky je orientačný s tým, že sa tieto periodicky spresňujú (korigujú) v ďalšom rozpočtovom roku.
    V súlade s citovanými predpismi uznesením vlády SR  číslo 726 zo dňa 14. júla 2004 bola schválená korekcia rozpočtu Slovenského pozemkového fondu na rok 2005. Pôvodný rozpočet v rámci trojročného rozpočtovania už bol prv schválený uznesením vlády SR číslo 409 z 28. mája 2003. 
    Podľa citovaného uznesenia vlády SR boli stanovené úlohy v plnom rozsahu zapracované                         do „Korekcie rozpočtu SPF“ na rok 2005, ktorú následne schválila správna rada ako najvyšší orgán SPF na svojom zasadnutí dňa 21. 10. 2004, podľa ktorého sa v roku 2005 aj riadi rozpočtové hospodárenie fondu.
    Takto sa Slovenský pozemkový fond dostal do pravidelného trojročného rozpočtového cyklu vďaka tomu, že citovaným uznesením vlády SR číslo 726 zo dňa 16. júla 2004 bol zároveň schválený aj rozpočet fondu na roky 2006 a 2007.

    V súvislosti s výsledkami rozporového konania na MF SR dňa 12. 07. 2005 v súlade s ustanoveniami § 10 ods. 6/ zákona číslo 180/1995 Z. z. v znení neskorších predpisov, ako aj s metodikou ESA 95 pre hodnotenie verejného rozpočtu ministerstvom financií je potrebné, aby vláda SR ako ústredný schvaľovací orgán podľa ustanovení zákona číslo 330/1991 Zb. v znení neskorších predpisov už vo schválenom rozpočte fondu na rok 2005 odsúhlasila možnosť prekročenia rozpočtovaného limitu nákladov o 100 000 000 Sk, t. j. zvýšenie limitu zo schválených 60 mil. na 160 mil. Sk, s podmienkou zabezpečenia ich financovania z vlastných finančných zdrojov SPF bez nároku na poskytnutie príspevku zo štátneho rozpočtu. Týmto prechodom na spôsob spolufinancovania nákladov na ROEP prostredníctvom Ministerstva pôdohospodárstva SR na ťarchu svojich bežných nákladov v príslušnom rozpočtovom období Slovenský pozemkový fond docieli súlad s uplatňovanou metodikou ESA 95 pri hodnotení bilancie verejného rozpočtu ministerstvom financií.

    Pre ďalšie rozpočtové obdobia je tento metodický postup pri tvorbe rozpočtu plne uplatnený a bilančne vyvážený medzi rozpočtovanými príjmami a výdavkami v ročnom objeme:

100 000 000 Sk.

Týmto spôsobom sa zároveň riešia ja rozhodujúce pripomienky MF SR v rámci medzirezortného pripomienkového konania.
  
    V súčasnosti predkladá fond návrh korekcie už vládou SR schváleného rozpočtu na rok 2006 s tým, že v tejto etape je už vládou schválený rozpočet na rok 2007 ponechaný bez zmien ako orientačný, ktorý sa podľa príslušných ustanovení rozpočtového zákona bude korigovať v bezprostredne predchádzajúcom rozpočtovom roku (t. j. v roku 2006). V záujme zachovania pravidelného trojročného rozpočtového cyklu sa v tejto etape predkladá návrh rozpočtu fondu na rok 2008 ako orientačný, s hodnotovou kontinuitou na bezprostredne prechádzajúci rozpočtový rok (2007).
    V súlade s ustanoveniami § 14 zákona číslo 523/2004 Z. z. dňa 25. 01. 2005 na spoločnom rokovaní zástupcov ministerstva financií, pôdohospodárstva a SPF boli prerokované východiská a rozpočtové zámery fondu pri príprave komplexného materiálu k jeho zaradeniu do schvaľovacieho konania. 

    Na rokovaní bolo konštatované, že fond pri zostavovaní svojho návrhu vychádza z nasledovných atribútov:

ROZPOČET NA ROK 2005

Schválený uznesením vlády SR číslo 726/2004 a následne uznesením správnej rady fondu                           z 21. 10. 2004 s bilančne prebytkovým saldom medzi príjmami a výdavkami vo finančnom objeme 

+ 22 170 000 Sk

tvorí východiská pre návrh korekcie už schváleného rozpočtu na rok 2006.

    Plnenie úloh vyplývajúcich pre Slovenský pozemkový fond z uznesenia vlády SR číslo 305                     z 20. apríla 2005, v súvislosti s výkupom pozemkov do vlastníctva štátu na výstavbu automobilky KIA pri Žiline, neovplyvní už vládou SR schválený rozpočet fondu na rok 2005. Podľa citovaného uznesenia vlády SR  financovanie výkupu pozemkov je povolené v zmysle § 34a/  zákona číslo 330/1991 Zb. v znení neskorších predpisov zo zdrojov REZERVNÉHO FONDU. Uvedené finančné operácie nemajú bezprostredný dopad na rozpočtové hospodárenie fondu v roku 2005. Dochádza len k transformácii finančného majetku na hmotný investičný majetok uvedený v účtovnej závierke fondu ku dňu                         31. 12. 2004.   

I.   KOREKCIA ROZPOČTU NA ROK 2006

    Rozpočet fondu na rok 2006 schválený uznesením vlády SR číslo 726 zo dňa 14. júla 2004 bol uzavretý s bilančne vyrovnaným saldom medzi príjmami a výdavkami vo finančnom objeme

365 100 000 Sk. 

    Oproti platnej legislatíve v čase zostavovania už vládou schváleného rozpočtu fondu na rok 2006 sa budú do konkrétnych podmienok finančného hospodárenia fondu postupne premietať dopady reálneho pôsobenia niektorých predpisov ovplyvňujúcich činnosti fondu, z ktorých treba spomenúť:

-	zákon číslo 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov                                                                        
-	zákon číslo 217/2004 Z. z. o lesnom reprodukčnom materiáli a o zmene niektorých zákonov – zákon číslo 330/91 Zb. a 503/2003 Z. z. 
-	zákon číslo 725/2004 o podmienkach prevádzky vozidiel na pozemných komunikáciách ... – novela zákona číslo 145/1995 Z. z. o správnych poplatkoch s dosahom na výdavky SPF
-	zákon číslo 504/2003 Z. z. o nájme poľnohospodárskych pozemkov ... v spojení s uznesením vlády SR číslo 726/2004 o úprave výšky nájomného za spravované pozemky na úroveň minimálne 1,5 % z ceny pôdy. Predbežná úprava už realizovaná od 01. 01. 2005 
-	zákon číslo 582/2004 Z. z. o miestnych daniach a miestnom poplatku za komunálne odpady a drobné stavebné odpady – zatiaľ s nejednotným výkladom vo vzťahu voči SPF
-	niektoré ďalšie predpisy súvisiace s postavením a financovaním činností Slovenského pozemkového fondu, ako aj závery rozporového konania zo dňa 12. 07. 2005 uskutočneného na Ministerstve financií SR u štátneho tajomníka pána Tvarošku za účasti ministra pôdohospodárstva pána Simona.

    Vplyvom uvedených skutočností vzniká reálna potreba korekcie už schváleného rozpočtu fondu                  na rok 2006 v príslušných položkách agregovaných do nasledovných skupín:

PRÍJMY – kapitola I.

Príjmy spolu schválené v objeme			-		365 100 000 Sk
sa zvyšujú na 						-		478 950 000 Sk
v absolútnom vyjadrení o				-		113 850 000 Sk
t. j. indexom						-		              131,2 %

Príjmy v kapitole I. A sa nemenia			-		  40 400 000 Sk
Príjmy v kapitole I. B sa zvyšujú z pôvodných		-		295 700 000 Sk
na 							-		409 550 000 Sk
v absolútnom vyjadrení o				-	             113 850 000 Sk
t. j. indexom						-		              138,5 %.

VÝDAVKY – kapitola II.

Výdavky spolu schválené v objeme			-		365 100 000 Sk
sa zvyšujú na						-		478 950 000 Sk
v absolútnom vyjadrení o 				-		113 850 000 Sk
t. j. indexom						-			 131,2 %

Výdavky v kapitole II. A zostávajú nezmenené v objeme	-		  23 200 000 Sk
Mení sa len vnútorná štruktúra nasledovne:

Kap. II. A.2 – výkup pozemkov podľa zákona 180/1995 
z pôvodných	    					-		    3 000 000 Sk
sa znižuje na 								    1 000 000 Sk 
v absolútnom vyjadrení o				-		  - 2 000 000 Sk
t. j. indexom						-			   33,3 %

Kap. II. A.3 – investičné rekonštrukcie budov slúž.
pre čin. SPF pôvodne					-		    1 700 000 Sk
sa zvyšujú na 						-		    3 700 000 Sk
v absolútnom vyjadrení o				-		 + 2 000 000 Sk
t. j. indexom						-			 217,6 %

    Rozpočtované zdroje na kapitálové výdavky sú smerované na financovanie pravidelnej obmeny služobných motorových vozidiel, ktorých obstaranie sa zabezpečuje podľa „Príkaznej zmluvy“ Úradu vlády, ďalej na doplnenie a modernizáciu výpočtovej a kopírovacej techniky pre potreby fondu, ako aj na prípadné rekonštrukcie administratívnych budov a rekreačných zariadení slúžiacich pre potreby fondu (Senec, Belanka, Brezovica, Patince).

Kap. II. B.- neinvestičné výdavky spolu
pôvodne v objeme					-		341 900 000 Sk
sa zvyšujú na objem					-		455 750 000 Sk
v absolútnom vyjadrení o 				-	             113 850 000 Sk
t. j. indexom						-			 133,3 %

Kap. II. B.1. – hmotné výdavky vrátane odpisov
investič. majetku z pôvod. objemu			-		  66 150 000 Sk
sa zvyšujú na objem					-		  66 250 000 Sk
v absolútnom vyjadrení o				-		+     100 000 Sk
t. j. indexom						-		              100,2 %

O uvedený objem sa zvyšuje položka			
Kap. II. B.1. b)– spotreba energie z pôvodných		-		    8 800 000 Sk
na objem						-		    8 900 000 Sk

Kap. II. B.2 – osobné výdavky spolu z pôvodných	-		141 650 000 Sk
sa zvyšujú na objem					-		143 400 000 Sk
v absolútnom vyjadrení o				-		+  1 750 000 Sk
t. j. indexom						-			 101,2 %

O uvedený objem sa zvyšuje položka
Kap. II. B.2 e) – ostatné finan. nákl. z pôvod.		-		     7 250 000 Sk
na objem						-		     9 000 000 Sk
t. j. indexom						-			  124,1 %

    V rámci osobných výdavkov zaujímajú osobitné miesto mzdové náklady ako celok, ktoré priamo determinujú vývoj hmotnej zainteresovanosti zamestnancov a rozhodujúcou mierou ovplyvňujú aj relatívny vývoj ich životnej úrovne v danom časovom horizonte s prihliadnutím mimo iného aj na očakávaný vývoj inflácie v hospodárstve krajiny. S dôrazom na uvedené aspekty podľa úrovne súčasného poznania predpokladaných vývojových tendencií na Slovensku po ich premietnutí do podmienok Slovenského pozemkového fondu, ktorý je organickou zložkou verejných financií v rámci navrhovanej korekcie už vládou SR schváleného objemu finančných zdrojov na mzdové náklady vo finančnom objeme na rok 2006
98 000 000 Sk

 sa uvažuje so stabilizáciou tejto úrovne, s prihliadnutím najmä na nasledovné objektívne dané skutočnosti, ako aj na očakávané vývojové tendencie:

-	k 31. 12. 2004 stav trvale činných zamestnancov fondu dosiahol 270 osôb s priemernou mesačnou mzdou 24 281,- Sk
-	na rok 2005 podľa uznesenia vlády SR číslo 726/2004 v rámci schválenej korekcie rozpočtu sú mzdové náklady spolu kalkulované vo finančnom objeme

87 250 000 Sk,

čo je oproti dosiahnutej skutočnosti za rok 2004 zvýšenie indexom 105,0 % v nasledovnej štruktúre:

-	mzdy spolu					-			   87 250 000 Sk
z toho pre vlastných zamestnancov		-			   83 000 000 Sk
členov orgánov fondu + OOV		-			     4 250 000 Sk.

    Pri plánovanom fyzickom stave zamestnancov v počte 270 na rok 2005 vychádza priemerná mesačná mzda na 25 495,- Sk, čo je v porovnaní s predchádzajúcim rokom zvýšenie indexom 105,0 %. Odmeňovanie členov orgánov SPF je realizované podľa „Zásad odmeňovania členov orgánov Slovenského pozemkového fondu“, ktoré schválila správna rada v súlade so ŠTATÚTOM SPF dňa              11. 04. 2002. Pri ostatných osobných výplatách fyzickým osobám sa počíta s odmenami za vykonané práce pre potreby fondu na základe dohôd uzatvorených podľa príslušných ustanovení Zákonníka práce.
    V roku 2006 sa počíta so zvýšením fyzického stavu zamestnancov v trvalom pracovnom pomere               na 284 osôb, čo v absolútnom vyjadrení v porovnaní s rokom 2005 predstavuje zvýšenie o 14 osôb. Potreba absolútneho zvyšovania fyzického stavu zamestnancov fondu už od roku 2004 vyplynula z úloh, ktoré sú pre fond zakotvené predovšetkým v nasledovných právnych predpisoch:
-	zákon číslo 503/2003 Z. z. v znení neskorších predpisov (reštitúcie, prevod pozemkov na obce a mestá počnúc rokom 2005), ktorým sa novelizoval zákon číslo 180/1995 Z. z. 
-	zákon číslo 504/2003 Z. z. vyššie nároky (kvalifikačné aj kapacitné) na zamestnancov fondu pri uzatváraní nájomných zmlúv na spravované pozemky – nahradil zákon číslo 208/1994 Z. z. 
-	zákon číslo 145/1995 Z. z. o správnych poplatkoch v znení neskorších predpisov s osobitným zreteľom na zákon číslo 725/2004 Z. z., ktorým sa zvyšujú personálne aj finančné nároky fondu pri zabezpečovaní potrebných listinných dokladov z Úradu geodézie, kartografie a katastra pre plnenie úloh fondu vyplývajúcich z predchádzajúcich právnych predpisov (správne poplatky za výpisy z KN, zápisy prevodových zmlúv)
-	zákon číslo 582/2004 Z .z. o miestnych daniach a poplatkoch – zatiaľ nejasný výklad jeho vzťahu k SPF.

Štrukturovanie mzdových nákladov na rok 2006 je nasledovné:

-	mzdové náklady spolu			-			   98 000 000 Sk
indexom					-				  112,3 %
-	z toho pre vlastných zamestnancov		-			   93 000 000 Sk

-	stavy zamestnancov 			-				  284
index					-			              105,2 %
-	priemerná mesačná mzda			-			         27 289 Sk
index					-			              107,0 %
-	členovia orgánov fondu + OOV		-			   5  000 000 Sk.

    Podľa dostupných informácií v roku 2005 sa zvýšia platy zamestnancov  vo verejnej správe o 6,6 % - v korekcii rozpočtu schválenej vládou SR uznesením číslo 726/2004 sa v podmienkach SPF počíta so zvýšením platov len indexom 105,0 %. Z uvedeného je zrejmé, že v navrhovanej korekcii rozpočtu fondu na rok 2006 kalkulované zvýšenie priemerných mesačných platov oproti roku 2005 len indexom 107,0 % predstavuje skutočne iba minimálnu hranicu, v ktorej nemožno plne premietnuť ani zvyšujúce sa nároky kladené na zamestnancov fondu podľa už vyššie citovaných predpisov.

Kap. II. B.2. e) – ostatné finančné náklady 
sa upravujú z pôvodných			-			  7 250 000 Sk 
na finančný objem				-			  9 000 000 Sk,   
s prihliadnutím na očakávané vývojové tendencie podľa dosiahnutej skutočnosti v predchádzajúcich obdobiach.

Kap. II. B.3. – služby spolu sa počíta 
so zvýšením zo schválených 			-			56 500 000 Sk
na finančný objem				-			68 500 000 Sk 
v absolútnom vyjadrení to predstavuje objem
zvýšenia o					-		        +	12 000 000 Sk.

Celý finančný objem navrhovaného zvýšenia sa premieta do položky 

Kap. II. B.3. b) – privatizácia, geodetické práce, geometrické plány, 
inzercia, ortofotomapy, záhrad. osady a pod., kde sa pôvodne
schválený finančný objem 			-			30 000 000 Sk
zvyšuje o 					-			12 000 000 Sk
t. j. na						-			42 000 000 Sk
Kap. II. B.4. – finančné náklady spolu
v schválenom objeme				-			77 600 000 Sk
sa zvyšujú na objem				-		           177 600 000 Sk
v absolútnom vyjadrení predstavuje
zvýšenie o 					-		           100 000 000 Sk
t. j. index					-			          228,9 %.
Špecificky sa zvyšujú náklady v položke
Kap. II. B písm. d/ - náklady na usporiadanie
vlastníctva k pozemkom – z. č. 180/2005 Z. z.
v znení doplnkov z pôvodných			-			 30 000 000 Sk
na požadovaných				-		           130 000 000 Sk
v absolútnom vyjadrení o			-		           100 000 000 Sk,

čo je v súlade s požiadavkami MP SR, ktoré boli riešené na rozporovom konaní dňa 12. 07. 2005                 za účasti zástupcov MF SR (štátny tajomník p. Tvaroška) a MP SR (minister p. Simon).

    Schválením navrhovanej korekcie rozpočtu SPF na rok 2006 s bilančne vyrovnaným saldom medzi  príjmami a výdavkami v súlade s ustanoveniami § 24 zákona číslo 523/2004 Z. z. o rozpočtových pravidlách bez nároku na poskytnutie príspevku zo štátneho rozpočtu, sa vytvárajú priaznivé ekonomické predpoklady pre zabezpečenie komplexného financovania činností vyplývajúcich pre fond z príslušných predpisov. 
    S osobitným prízvukom je potrebné zdôrazniť zachovanie požiadavky MF SR k dodržaniu metodiky ESA 95 pri hodnotení bilančnej vyrovnanosti verejného rozpočtu z pohľadu participácie finančných zdrojov na financovaní nákladov na ROEP a súvisiace činnosti prostredníctvom ministerstva pôdohospodárstva na ťarchu bezprostredných rozpočtových nákladov SPF v danom rozpočtovom období bez nároku na poskytnutie príspevku zo štátneho rozpočtu.
V prípade, že v priebehu rozpočtového roka vznikne akútna potreba finančných prostriedkov na financovanie úloh vyplývajúcich z príslušných predpisov nad rámec schválenej korekcie rozpočtu, fond disponuje na svojom rezervnom fonde likvidnými finančnými zdrojmi, ktoré podľa príslušných ustanovení zákona číslo 330/1991 Zb. v znení neskorších predpisov je možné efektívne využiť bez potreby prijímania osobitných rozpočtových opatrení podľa zákona o rozpočtových pravidlách, bez nárokov na poskytnutie príspevku zo štátneho rozpočtu.

II.   ROZPOČET 2007
 
    Rozpočet fondu na rok 2007 bol schválený uznesením vlády SR číslo 726 zo dňa 14. júla 2004 s bilančne vyrovnaným saldom medzi príjmami a výdavkami vo finančnom objeme:

369 570 000 Sk.

    V súlade s ustanoveniami § 4 zákona číslo 523/2004 Z. z. o rozpočtových pravidlách v tejto etape zostáva ako orientačný bez korekcie. Jeho korekcia podľa citovaného zákona bude aktuálna v roku 2006, kedy sa do schvaľovacieho konania podľa ustanovení § 4 zákona číslo 523/2004 Z. z. o rozpočtových pravidlách v rámci viacročného rozpočtovania bude pripravovať súbežne aj návrh rozpočtu na rok 2009, samozrejme aj s aktuálnym premietnutím nových legislatívnych noriem upravujúcich postavenie a činnosti SPF ako neziskového a nepodnikateľského subjektu v rámci verejného rozpočtu.

III.   NÁVRH ROZPOČTU NA ROK 2008

    V súlade s ustanoveniami § 4 zákona číslo 523/2004 Z. z. o rozpočtových pravidlách verejnej správy v rámci viacročného rozpočtovania Slovenský pozemkový fond predkladá do schvaľovacieho konania návrh svojho rozpočtu na rok 2008, ktorý je súčasťou strednodobých ekonomických nástrojov finančnej politiky štátu a ktorý zároveň predstavuje orientačné prognózovanie vývoja ekonomiky Slovenského pozemkového fondu do uvedeného časového horizontu.
    Rozpočtové zámery SPF na rok 2008 podľa príslušných predpisov boli prerokované a odsúhlasené na rokovaní správnej rady fondu dňa 21. 10. 2004 a predrokované za účasti zástupcov MF SR, MP SR a SPF dňa 25. 01. 2005 na Ministerstve financií SR, aj v rámci rozporového konania dňa 12. 07. 2005 medzi zástupcami MF SR a MP SR. 
    V súlade s ustanoveniami § 24 zákona číslo 523/2004 Z. z. o rozpočtových pravidlách verejnej správy rozpočet fondu na rok 2008 počíta s miernym rozpočtovým prebytkom pri finančných objemoch:

-	príjmy					-			471 900 000 Sk
-	výdavky 					-			465 750 000 Sk
-	saldo					-		   	   6 150 000 Sk.

PRÍJMY

    Naďalej sa počíta s dominantným postavením príjmov fondu pri zabezpečení komplexného financovania jeho činností bez nároku na poskytnutie príspevku zo štátneho rozpočtu. Prognózované príjmy fondu na rozpočtové obdobie vychádzajú zo zhodnotenia aktuálneho stavu v plnení splátkových kalendárov za privatizované štátne poľnohospodárske podniky prostredníctvom SPF, ako aj z očakávaného vplyvu realizácie úloh fondu súvisiacich s príslušnými ustanoveniami zákona číslo 503/2003 Z. z. pri prevode pozemkov nezistených vlastníkov na obce, zákona číslo 180/1995 Z. z. v súvislosti s ukončovaním ROEP-ov a zákona číslo 504/2003 Z. z. v súvislosti s priebežnou valorizáciou výšky nájomného za fondom prenajímané pozemky, v závislosti od vývoja situácie na trhu s pôdou a prosperity hospodárenia poľnohospodárskej prvovýroby v makroekonomickom prostredí Európskej únie. 
    Navrhovaný rozpočet počíta s celkovými príjmami vo finančnom objeme

471 900 000 Sk,

s indexom 127,7 % oproti už vládou schválenému rozpočtu na rok 2007.

V štrukturálnom členení sa prognózujú:
Kap. I. A. príjmy z privatizácie 
vo finančnom objeme				-			  20 000 000 Sk
s indexom					-				   47,2 %
oproti predchádzajúcemu rozpočtovému roku.

Kap. I. B. príjmy z výnosov pri správe 
majetku štátu					-			 422 900 000 Sk
s indexom					-			              141,8 %.
oproti predchádzajúcemu roku.

Najvýraznejší vzostup sa očakáva 
v príjmoch za predaj pozemkov s objemom 	-			155 000 000 Sk
t. j. indexom oproti roku 2007			-			             238,5 %
pri absolútnom zvýšení o 			-			  90 000 000 Sk,

ďalej sa kalkuluje s miernym vzostupom príjmov za prenajaté pozemky podľa kapitoly I. B.1, ako aj z prenájmu výkonu poľovného práva podľa kapitoly I. B.2. Ostatné príjmové tituly nemajú podstatný vplyv na celkové príjmy fondu.
    Pre reálnosť je potrebné poznamenať, že rozpočtované príjmy z predaja pozemkov sa nemôžu vopred exaktne naprogramovať, keďže v reálnom živote sa tieto objektívne generujú v reálnom čase, v závislosti od intenzity rozvoja trhu s pôdou, na čo ale významnou mierou vplýva ani nie tak aktivita poľnohospodárskej prvovýroby, ale skôr disponibilný kapitálový potenciál, ktorý je orientovaný na investičné aktivity do slovenskej ekonomiky.  

    Príjmy podľa kap. I. C. z kapitálových a ostatných finančných výnosov vo finančnom objeme 29 000 000 Sk s indexom 100,0 % sú prezentáciou očakávaného vývoja úrokovej miery v Štátnej pokladnici, ktorá podľa zákona číslo 291/2002 Z. z. zabezpečuje pre Slovenský pozemkový fond ako klienta typu B kompletné bankové služby, vrátane uloženia a ochrany efektívneho finančného majetku, s ktorým fond podľa prognózovaných predpokladov bude disponovať aj v rozpočtovom roku 2008.

VÝDAVKY

    Výdavková časť navrhovaného rozpočtu na rok 2008 vo finančnom objeme

465 750 000 Sk

signalizuje primeraný rast indexom 126,0 % oproti predchádzajúcemu roku 2007. Investičné výdavky podľa kap. II. A. vo finančnom objeme 24 000 000 Sk s indexom 100,0 % počítajú so zabezpečením financovania pravidelnej obmeny výpočtovej a kopírovacej techniky, služobných motorových vozidiel, softvéru, investičnými opravami administratívnych budov a zariadení slúžiacich pre plynulé zabezpečenie výkonu činností vyplývajúcich pre fond zo súčasne platnej legislatívy.
    Neinvestičné výdavky podľa kap. II. B. vo finančnom objeme 

441 750 000 Sk

s indexom 127,8 % v podstate synchronizujú rozpočtované príjmy, v ktorých nie sú premietnuté ani očakávané inflačné tendencie. 
    V kap. II. B.1. – hmotné výdavky vrátane odpisov z investičného majetku s finančným objemom 66 600 000 Sk s indexom 100,2 % v podstate vo všetkých podpoložkách zostávajú na úrovni rozpočtového roku 2007. 
    V kap. II. B. 2. – osobné výdavky spolu s finančným objemom 155 830 000 Sk s indexom 103,9 % sa rozpočtujú s miernym vzostupom oproti rozpočtu 2007 len v podpoložke II. B. 2. a) mzdové náklady s finančným objemom 111 300 000 Sk s indexom 105,0 % oproti rozpočtovanému objemu na rok 2007, s uvažovanou stabilizáciou fyzického počtu zamestnancov s trvalým pracovným pomerom v počte 264 osôb. V porovnaní s rokom 2006 je signalizovaný postupný pokles počtu zamestnancov z 284 na prognózovaných 264. Tento vývoj v zamestnanosti bude úzko korešpondovať s postupom prevodu pozemkov nezistených vlastníkov podľa zákona číslo 503/2003 Z. z. v znení neskorších predpisov na obce, samozrejme v závislosti od definitívneho stanoviska ústavného súdu k danej problematike.
    V uvedenom finančnom objeme na mzdové náklady sú popri vlastných zamestnancoch fondu kalkulované aj odmeny pre členov orgánov fondu podľa platných zásad ich odmeňovania, ale aj výplaty odmien pre fyzické osoby za vykonanú prácu na základe dohody podľa zákonníka práce. Uvažovaná dynamika rastu priemerných mesačných platov indexom 105,0 % oproti predchádzajúcemu roku bude v rámci časovo aktuálnej korekcie podľa zákona číslo 523/2004 Z. z. o rozpočtových pravidlách v roku 2007 v závislosti od aktuálneho vývoja ekonomiky zrejme upravená a prispôsobená daným pomerom, vrátane fungovania SPF ako účelovej verejnoprospešnej organizácie bez podnikateľských aktivít. 
V kap. II. B. 3. – služby spolu vo finančnom objeme 51 500 000 Sk významné miesto patrí podpoložke II. B. 3. b) – privatizácia, geodetické práce, inzercia, ortofotomapy, záhradkové osady a pod. s finančným objemom  25 000 000 Sk s indexom 100,0 %.
V kap. II. B. 4. – finančné náklady spolu s finančným objemom 67 820 000 Sk s indexom  87,4 % významné miesto prislúcha zabezpečeniu finančných zdrojov na financovanie povinností fondu vyplývajúcich z príslušných predpisov. Ide predovšetkým o podpoložky:

Kap. II. B.4. b – reštitučné náhrady s finančným
plnením v objeme					-			  35 000 000 Sk

Kap. II. B. 4 d) – náklady na usporiadanie pozemkového
vlastníctva podľa zák. č. 180/1995 Z. z. v objeme	-		 	125 000 000 Sk
je kalkulovaná spoluúčasť SPF na financovaní ROEP-ov prostredníctvom MP SR vo finančnom objeme 100 000 000 Sk podľa rovnakých princípov ako za predchádzajúce roky. 
    V rozpočte Slovenského pozemkového fondu sa nekalkuluje ani v jednom rozpočtovom roku s daňovými povinnosťami podľa zákona číslo 582/2004 Z. z. o miestnych daniach a poplatkoch z dôvodu nejednotného výkladu, pôsobnosti predmetného zákona na postavenie SPF a ním spravovaného majetku vo vlastníctve štátu, predovšetkým s prihliadnutím na kompetenčný dosah zákonov číslo:
-	278/1993 Z. z. o správe majetku štátu v znení neskorších predpisov
-	111/1990 Zb. o štátnom podniku v znení neskorších predpisov
-	182/1993 Zb. o vlastníctve bytov a nebytových priestorov v znení neskorších predpisov
-	92/1991 Zb. o veľkej privatizácii v znení neskorších predpisov
-	330/1991 Zb. v znení neskorších predpisov
-	229/1991 Zb. v znení neskorších predpisov.

    Navrhovaný rozpočet fondu na rok 2008 je kvalifikovanou prognózou očakávaných vývojových tendencií vychádzajúcich zo súčasného stavu platných legislatívnych noriem upravujúcich postavenie a činnosť Slovenského pozemkového fondu, s prihliadnutím na primeraný vplyv makroekonomických podmienok hospodárenia v krajine.
    Schválenie navrhovanej korekcie rozpočtu fondu na rok 2006 a rozpočtu SPF na rok 2008 v rámci trojročného rozpočtovania podľa príslušných ustanovení zákona číslo 523/2004 Z. z. o rozpočtových pravidlách verejnej správy vytvorí priaznivé predpoklady pre koncepčné formovanie činností fondu v strednodobom časovom horizonte, s prihliadnutím aj na súčasné právne prostredie, v ktorom fond zaujíma významné miesto pri riešení reštitučných náhrad a usporiadaní vlastníctva k pozemkom, vrátane ich postupnej transformácie na miestne samosprávy v závislosti od definitívneho verdiktu ústavného súdu za pozemky nezistených vlastníkov.
    Záverom možno konštatovať, že navrhovaná korekcia už vládou SR schváleného rozpočtu na rok 2006, ako aj rozpočet SPF na rok 2008 majú v sebe zakomponované rozhodujúce aktivity tak v príjmovej, ako aj vo výdavkovej časti rozpočtu.
    Pri ich komplexnom hodnotení možno konštatovať, že tieto nemajú finančný dosah na štátny rozpočet, ani ekonomický dosah na obyvateľov, hospodárenie podnikateľskej sféry a iných právnických osôb a nevyčísľujú ani environmentálny vplyv na životné prostredie a rovnako nemajú vplyv ani na zamestnanosť.
    Na základe uvedených skutočností možno podľa príslušných predpisov odporučiť vláde SR, aby schválila

NÁVRH KOREKCIE
už schváleného rozpočtu Slovenského pozemkového fondu na rok 2006 a návrh rozpočtu SPF 
na rok 2008, ako aj prekročenie rozpočtovaného limitu výdavkov na ROEP v roku 2005 

podľa príslušných ustanovení zákona 523/2004 Z. z. a 330/1991 Zb. v znení neskorších predpisov a podľa zákona číslo 180/1995 Z. z. v znení neskorších predpisov.